Skool se rugby “te professioneel”Argieffoto Hilton College, een van KwaZulu-Natal se topskole, weier glo om teen Glenwood Boys High in Durban rugby te speel, aangesien hulle “te professioneel” is, het The Mercury Maandag berig. Volgens die koerant het die skool besluit om van 2015 nie meer vir Glenwood Boys High die stryd aan te sê nie. “Glenwood High se onlangse strategie plaas hulle nou, in ons mening, in ŉ ander liga,” het Peter Ducasse, Hilton se skoolhoof, aan die koerant gesê. Glenwood het Hilton vroeër vanjaar 67-7 geklop. Ander topskole in die provinsies het glo soortgelyke nederlae gely. Ducasse het aan die koerant gesê eensydige wedstryde maak nie sin nie en bygevoeg die kans op beserings word ook verhoog. Volgens die koerant is skole in die provinsie aggressief besig om goeie rugbyspelers te werf en dit word boonop aangevuur deur oorywerige ouers en ŉ kultuur van rugby-aanbidding. Die twee skole speel al sedert 1924 teen mekaar. Trevor Kershaw, Glenwood se skoolhoof, het aan die koerant gesê hy is teleurgesteld in Hilton se besluit.